钦定古今图书集成/理学汇编/文学典/第241卷 > 《乐府序》董升
## 钦定古今图书集成/理学汇编/文学典/第241卷 > 《乐府序》董升

若夫采风不再，斑管废列于史师；胜事久虚，缣笺罕
赠于侯氏。《猗兰》惜王者之香，《麦秀》伤姣童之意。龟山
蔽国，怅闻蟪蛄之鸣；绵上炎贞，凄动龙蛇之操。上以
期于悟主，下之亦为明贤。然则卿云八伯，岂俟邈追；
薰风五弦，未劳遐慕者矣。乃若宝鼎芝房，白麟赤雁，
犹流《三颂》之音。吴会齐歌，江讴越吹，尚同列国之贡，
激五噫之变风，肄九吟之宵雅。广陵名散，嵇韵不传；
峡水流思，阮音莫继。凡兹所称，亦云尚已降。而洛生
掩鼻，叛儿讹喉，《子夜》女子之名，误传宵引。刘生任侠
之士，漫托淫思；美女命篇，不坠灵均之指，而溷厕香
奁。仙人轻举，聊讽陈思之怀，而夸言药驻。矧。掞英簪
笔，不开相府之莲；乃载酒飞筹，空饯王孙之草。五声
云委，六义霞沉。因之投研三湘，埋毫九曲。时惟冬暮，
快揽天鹿之编；烛蚀风前，忝应《士安》之属。爰畅曩旨，
勉著兹文而已。